‘આશા પર જ દુનિયા ટકી છે’ આશાની આ જ બાગડોર સુદિપ બંદોપાધ્યાયની ફિલ્મ ‘હોપ ઔર હમ’માં તમામ કલાકારોને એક જ માળામાં બાંધી રાખે છે. સ્ટોરીમાં કોઈને કોઈ કેરેક્ટરનું જીવન આશા પર ટકેલું છે. ફિલ્મના ક્લાઈમેક્સમાં દરેકની આશા પૂરી થાય છે. આશાના આ ટુકડાઓ સાથે જ તમે સિનેમાઘરને અલવિદા કહો છો. આ ફિલ્મની સ્ટોરી ખૂબ જ સિમ્પલ છે. નાગેશ શ્રીવાસ્તવ (નસીરૂદ્દીન શાહ) એક સમજદાર અને જવાબદાર વૃદ્ધ છે. જોકે, જ્યારે તેના બાબા આદમ જેવા ઝેરોક્ષ મશીનને રિટાયર કરવાની વાત આવે છે ત્યારે તે નાના બાળકોની જેમ તેને બચાવવાની કોશિશો કરે છે. હકીકતમાં આ ફોટોકોપી મશીને જ તેના સંઘર્ષના સમયમાં પરિવારને આર્થિક સુરક્ષા આપી હતી.